**SAMSTARFSSAMNINGUR**

milli

**Umsýsluaðila**

og

**SVEITARFÉLAGS**

um

**FRAMKVÆMD Á NOTENDASTÝRÐRI PERSÓNULEGRI AÐSTOÐ (NPA)**

Samningurinn skal vera undirritaður á forsíðu og allar síður merktar með upphafsstöfum þeirra sem undirrita. Samningurinn er í tveimur eintökum og er eitt eintak í vörslu hvors samningsaðila.

|  |  |  |
| --- | --- | --- |
| Staður, dags. |  | Staður, dags. |
| F.h. sveitarfélags |  | Umsýsluaðili |

Efnisyfirlit

[1 Inngangur 4](#_Toc536547450)

[1.1 Aðilar samnings. 4](#_Toc536547451)

[1.2 Tilgangur og markmið samningsgerðar. 4](#_Toc536547452)

[1.3 Gildissvið og afmörkun. 5](#_Toc536547453)

[2 Lög, reglugerðir og reglur 5](#_Toc536547454)

[2.1 Samstarfssamningur þessi byggist á 11. gr. laga nr. 38/2018, um þjónustu við fatlað fólk með langvarandi stuðningsþarfir, með nánari fyrirmælum í reglugerð nr. 1250/2018, um NPA. Aðrar reglugerðir settar á grundvelli laganna gilda einnig um samninginn eftir því sem við á. 5](#_Toc536547455)

[3 Um aðstoðina og hlutverk umsýsluaðila 6](#_Toc536547456)

[4 Fyrirkomulag samstarfs við aðstoðarfólk á vegum umsýsluaðila 7](#_Toc536547457)

[4.1 Almenn skilyrði. 7](#_Toc536547458)

[4.2 Vinnuveitendaábyrgð, laun og vinnuskilyrði. 7](#_Toc536547459)

[4.3 Skipan ráðningar. 7](#_Toc536547460)

[5 Samstarf aðila og gagnkvæmar skyldur 8](#_Toc536547461)

[5.1 Trúnaður og þagnarskylda. 8](#_Toc536547462)

[6 Breytingar á aðstæðum 8](#_Toc536547463)

[7 Skyldur umsýsluaðila 8](#_Toc536547464)

[7.1 Almenn skilyrði. 8](#_Toc536547465)

[7.2 Bótaábyrgð vegna aðstoðarmanna. 8](#_Toc536547466)

[7.3 Skýrslugjöf og upplýsingaskylda. 9](#_Toc536547467)

[7.4 Þjónusta þriðja aðila. 9](#_Toc536547468)

[7.5 Bókhald. 9](#_Toc536547469)

[7.6 Tryggingar, lífeyrissjóðsgreiðslur og skattskil. 9](#_Toc536547470)

[8 Skyldur sveitarfélags 10](#_Toc536547471)

[8.1 Almennt. 10](#_Toc536547472)

[8.2 Greiðslur. 10](#_Toc536547473)

[8.3 Upplýsinga- og athafnaskylda. 10](#_Toc536547474)

[9 Vanefndir á samningi 10](#_Toc536547475)

[9.1 Vanefndir. 10](#_Toc536547476)

[9.2 Úrbætur. 10](#_Toc536547477)

[9.3 Bætur. 11](#_Toc536547478)

[9.4 Vanefndir við greiðslu. 11](#_Toc536547479)

[9.5 Riftun. 11](#_Toc536547480)

[9.6 Greinargerð um vanefndir. 11](#_Toc536547481)

[10 Kostnaður og skilyrði greiðslna 11](#_Toc536547482)

[10.1 Kostnaður við aðstoðina. 11](#_Toc536547483)

[10.2 Greiðslur. 12](#_Toc536547484)

[10.3 Endurgreiðsla. 12](#_Toc536547485)

[11 Ágreiningur 12](#_Toc536547486)

[12 Gögn varðandi samstarfið 12](#_Toc536547487)

[12.1 Gögn varðandi umsýsluaðila. 12](#_Toc536547488)

[13 Starfsleyfi 12](#_Toc536547489)

[14 Breytingar og framsal 13](#_Toc536547490)

[15 Stöðumat 13](#_Toc536547491)

[16 Gildistími og uppsögn 13](#_Toc536547492)

[17 Önnur ákvæði 13](#_Toc536547493)

Sveitarfélag [eða byggðasamlag], kt. 123456-7890, Heimilisfangi 1, 000 Bæjarborg (hér eftir í samningi þessum nefnt sveitarfélag)

og

Umsýsluaðili, kt. 123456-7890, Heimilisfangi (í þgf.) (hér eftir í samningi þessum nefndur umsýsluaðili), gera með sér svohljóðandi:

**SAMSTARFSSAMNING**

**um umsýslu á notendastýrðri persónulegri aðstoð (NPA)**

# Inngangur

## Aðilar samnings.

Aðilar samningsins eru [sveitarfélag / byggðasamlag] annars vegar og umsýsluaðili hins vegar.

[Ákvæði ef byggðasamlag eða leiðandi sveitarfélag]: Samninginn gerir [byggðasamlag eða leiðandi sveitarfélag] á grundvelli 6. mgr. 3. gr. laga nr. 38/2018, um þjónustu við fatlað fólk með langvarandi stuðningsþarfir, en [upptalning á sveitarfélögum] hafa falið [byggðasamlagi eða leiðandi sveitarfélagi] að taka fyrir sína hönd ákvarðanir um þjónustu við fatlaða einstaklinga, þar með talið um gerð samninga um NPA.

## Tilgangur og markmið samningsgerðar.

Samstarfssamningur þessi tekur til samskipta og samstarfs milli sveitarfélags og umsýsluaðila varðandi framkvæmd notendastýrðrar persónulegrar aðstoðar (NPA), sbr. 13. og 14. gr. reglugerðar nr. 1250/2018, um NPA. Þá tekur samningurinn einnig á verkaskiptingu notanda og umsýsluaðila við framkvæmd NPA.

Markmið NPA er að notandi, þ.e. sá sem hefur þörf fyrir aðstoð, geti notið aukins sjálfstæðis í daglegu lífi og ráðið sem mestu um það sjálfur með hvaða hætti sú aðstoð fer fram. Samstarfssamningnum er ætlað að vera rammi um samstarf sveitarfélagsins og umsýsluaðila og er hér eftir vísað til þessa samnings sem samstarfssamnings.

Sameiginlega er vísað til sveitarfélags og umsýsluaðila sem samningsaðila.

Samstarfssamningnum er ætlað að stuðla að faglegri og hagkvæmri framkvæmd þeirra einstaklingssamninga um NPA (hér eftir nefndir NPA-samningar) sem umsýsluaðili annast fyrir hönd viðkomandi notanda á grundvelli þess fjárframlags og tímafjölda sem notandi hefur fengið úthlutað til NPA. Þá er markmiðið að tryggja öryggi, sveigjanleika og frjálsræði við framkvæmd NPA og kveða á um ábyrgðarskiptingu milli samningsaðila.

Umsýsluaðila er óheimilt að semja við einstakan notanda um annan ráðahag eða tilhögun umsýslunnar en kveðið er á um í samstarfssamningi þessum sem og lögum, reglum og almennum fyrirmælum sem um framkvæmd NPA gilda. Sveitarfélag skal vera óbundið af slíkum samningum eða skilmálum. Ákvæði þessa samstarfssamnings ganga framar ákvæðum NPA-samnings notanda, ef framkvæmd NPA-samnings reynist ósamrýmanleg samstarfssamningnum.

## Gildissvið og afmörkun.

Samstarfssamningur þessi tekur til NPA-notenda sem lögheimili eiga innan þjónustusvæðis sveitarfélagsins og valið hafa að nýta þjónustu umsýsluaðila við framkvæmd einstaklingssamnings um NPA. Hver og einn notandi er ekki aðili að samstarfssamningi þessum en á grundvelli þessa samstarfssamnings getur notandi, sem gert hefur samkomulag um vinnustundafjölda við sveitarfélagið, gert samning við umsýsluaðila og sveitarfélag um að umsýsluaðili annist umsýslu NPA samnings hans. Samstarfssamningur þessi er forsenda þess að umsýsluaðili geti annast umsýslu NPA samninga sem sveitarfélagið gerir við notendur innan síns þjónustusvæðis.

Til þess að umsýsluaðili geti sinnt þjónustu við notanda verður að vera í gildi einstaklingssamningur um NPA sem gerður er á grundvelli 7. gr. reglugerðar nr. 1250/2018, um notendastýrða persónulega aðstoð og kveður á um aðild umsýsluaðila, milli sveitarfélags, umsýsluaðila og notanda. Einstaklingssamningur um NPA er enn fremur grundvallaður á samkomulagi um vinnustundir, sbr. 5. gr. sömu reglugerðar.

Samningur þessi fellur ekki úr gildi komi upp þær aðstæður að ekkert samkomulag sé virkt um vinnustundir, sbr. reglugerð um NPA eða að enginn notandi kjósi að nýta sér þjónustu umsýsluaðila. Sé einstaklingssamningur um NPA gerður við notanda gilda aftur á móti öll viðeigandi ákvæði samstarfssamnings þessa um framkvæmd umsýslu hjá umsýsluaðila, kjósi notandi á viðkomandi þjónustusvæði að nýta sér hana.

Umsýsluaðili getur sjálfur sett sér reglur og viðmið varðandi þjónustu við einstaka notendur varðandi framkvæmd þjónustunnar. Umsýsluaðili áskilur sér rétt til að hafna því að gerast umsýsluaðili einstakra notenda eða segja upp samningi sínum við notanda, í samræmi við ákvæði samnings notanda og umsýsluaðila.

Forsenda fyrir gerð og gildi samstarfssamnings þessa er að umsýsluaðili hafi aflað starfsleyfis til að starfa sem umsýsluaðili skv. 7. gr. laga nr. 38/2018, um þjónustu við fatlað fólk með langvarandi stuðningsþarfir, sbr. ákvæði 14. gr. reglugerðar nr. 1250/2018, um NPA. Þá er forsenda fyrir gildi samstarfssamnings sú að umsýsluaðili hafi sótt námskeið fyrir umsýsluaðila skv. 11. gr. reglugerðar nr. 1250/2018, um NPA.

# Lög, reglugerðir og reglur

[Sveitarfélag hefur hér svigrúm til þess að koma fyrir ákvæðum úr sínum reglum varðandi NPA og þjónustu við fatlað fólk.]

## Samstarfssamningur þessi byggist á 11. gr. laga nr. 38/2018, um þjónustu við fatlað fólk með langvarandi stuðningsþarfir, með nánari fyrirmælum í reglugerð nr. 1250/2018, um NPA. Aðrar reglugerðir settar á grundvelli laganna gilda einnig um samninginn eftir því sem við á.

Félagsmálaráðuneytið gefur út handbók um NPA um framkvæmd þjónustu á grundvelli 11. gr. laga um þjónustu við fatlað fólk með langvarandi stuðningsþarfir og laga nr. 46/1980, um aðbúnað, hollustuhætti og öryggi á vinnustað. [tilvísun í reglur, samninga um þjónustusvæði ofl.…]

Samstarfssamninginn skal framkvæma í samræmi við ákvæði laga og reglugerða. Verði breytingar á lögum eða reglugerðum sem varða NPA skulu samningsaðilar koma saman til þess að meta áhrif breytinganna á framkvæmd samningsins með sérstöku tilliti til hagsmuna notanda. Aðlaga skal efni samstarfssamnings að slíkum breytingum eftir því sem unnt er. Náist ekki samkomulag um aðlögun á hvor samningsaðili þess kost að segja upp samningnum með þriggja mánaða fyrirvara.

Auk þess skal starfsemi umsýsluaðila lúta að ákvæðum laga um aðbúnað, hollustuhætti og öryggi á vinnustöðum, nr. 46/1980, með síðari breytingum. Sama gildir um aðrar kröfur sem leiddar verða af ákvæðum annarra laga, reglna og kjarasamninga á vinnumarkaði.

# Um aðstoðina og hlutverk umsýsluaðila

Notendastýrð persónuleg aðstoð byggist á hugmyndafræðinni um sjálfstætt líf og er markmið hennar að koma til móts við þarfir fatlaðs fólks svo það megi lifa sjálfstæðu og virku lífi og hafi val um hvernig aðstoðinni við það er háttað. Notendastýrð persónuleg aðstoð byggist á samningi Sameinuðu þjóðanna um réttindi fatlaðs fólks, einkum ákvæði 19. gr. samningsins um rétt fatlaðs fólks til að lifa sjálfstæðu lífi án aðgreiningar í samfélaginu.

Notendastýrð persónuleg aðstoð felur í sér að fatlað fólk velur sér það aðstoðarfólk sem það kýs sjálft og til þeirra verkefna sem notandinn sjálfur skilgreinir. Aðstoðarfólk vinnur samkvæmt starfslýsingu sem notandi semur sjálfur og samræmist lífsstíl hans og kröfum. Notendastýrð persónuleg aðstoð felur í sér mánaðarlegar greiðslur til notanda sé hann sjálfur umsýsluaðili eða umsýsluaðila sem hann hefur valið og er þeim ætlað að mæta launum aðstoðarmanns/manna, starfsmannakostnaði og kostnaði við umsýslu.

Innan samningstíma, þess fjárhagsramma og annarra skilyrða sem NPA-samningur notanda og sveitarfélags segir til um, getur notandinn stjórnað því hver veitir aðstoðina, hvaða aðstoð er veitt, hvernig hún fer fram, hvar og á hvaða tímum.

Notandi getur valið að nýta sér þjónustu umsýsluaðila á meðan starfsleyfi er í gildi. Umsýsluaðili tekur þá við greiðslum frá sveitarfélagi sem hefðu annars runnið til notanda og ráðstafar þeim í samræmi við ákvæði þessa samstarfssamnings. Hlutverk umsýsluaðila felst meðal annars í eftirfarandi:

1. Taka við greiðslum frá sveitarfélagi og ráðstafa þeim.
2. Aðstoða notendur við að finna og velja aðstoðarfólk.
3. Gera ráðningarsamninga við aðstoðarfólk í samstarfi við notanda. Umsýsluaðili gerist vinnuveitandi aðstoðarfólks en notandi er verkstjórnandi.
4. Greiða laun aðstoðarfólks, standa skil á launatengdum gjöldum og öðrum opinberum gjöldum.
5. Veita aðstoðarfólki fræðslu og leiðsögn um framkvæmd NPA og þá hugmyndafræði sem þar býr að baki. Félagsmálaráðuneytið gefur út handbók um efnið.
6. Bregðast við breyttum aðstæðum hjá notanda eða sveitarfélagi.
7. Aðstoða notendur og aðstoðarfólk við að leysa úr álitamálum og ágreiningi og eftir atvikum ganga frá starfslokum aðstoðarfólks eða að aðstoðarfólk fari til annarra starfa á vegum umsýsluaðila.
8. Ráðstafa starfsmannakostnaði (5%) til notanda.
9. Færa rekstrarbókhald fyrir hvern notanda og skila skýrslum og gögnum á grundvelli þessa samnings til sveitarfélags.
10. Annast samskipti og samstarf við sveitarfélag um framkvæmd NPA-samningsins.
11. Veita notendum aðra þjónustu, svo sem jafningjaráðgjöf, fræðslu, aðstoð við gerð vaktaáætlunar og skipulag NPA, ráðgjöf við samningaviðræður og samningagerð við sveitarfélög o.fl.

Notendastýrð persónuleg aðstoð gerir ráð fyrir að valdið liggi fyrst og fremst hjá notandanum sjálfum um hver sinnir þjónustunni við hann, hvar, hvenær, við hvað og hvernig, og því mikilvægt að allt frumkvæði að útfærslu og framkvæmd NPA komi frá honum sjálfum. Í samræmi við það er rétt að árétta að eftirfarandi er ekki hlutverk umsýsluaðila:

1. Umsýsluaðili velur ekki starfsfólk fyrir notendur en aðstoðar notendur við að finna og ráða aðstoðarfólk.
2. Umsýsluaðili útbýr ekki að eigin frumkvæði viðveruáætlanir eða segir aðstoðarfólki fyrir verkum, skipuleggur tíma þess eða hvernig það framkvæmir sína aðstoð. Umsýsluaðili veitir hins vegar notendum aðstoð og ráðgjöf varðandi þessa þætti.
3. Umsýsluaðili getur útvegað starfsfólk í afleysingar, til dæmis vegna veikinda eða brotthvarfs aðstoðarfólks úr starfi en það er þó fyrst og fremst verkefni verkstjórnanda.
4. Umsýsluaðili kemur ekki fram fyrir hönd notenda nema samkvæmt skýru umboði þar að lútandi.

Umsýsluaðila er þó skylt að vera notendum, sem eru í þjónustu hjá umsýsluaðila, innan handar og veita ráðgjöf, leiðsögn og aðstoð eftir því sem frekast er unnt hverju sinni.

# Fyrirkomulag samstarfs við aðstoðarfólk á vegum umsýsluaðila

## Almenn skilyrði.

Enginn skal ráðinn aðstoðarmaður nema með samþykki notanda. Umsýsluaðili skal styðja notendur við að finna sér aðstoðarfólk. Komi upp aðstæður í ráðningarferlinu sem geta haft áhrif á þá framkvæmd skal umsýsluaðili upplýsa sveitarfélag um þær aðstæður eins fljótt og verða má.

Umsýsluaðili og notandi bera ábyrgð á aðstoðarfólki sem ráðið hefur verið til starfa og bera ábyrgð á að það starfi í samræmi við ákvæði samstarfssamningsins. Í reglum og skilmálum umsýsluaðila skal nánar kveðið á um hvernig framangreind ábyrgð skiptist á milli umsýsluaðila og notanda. Þeir skulu tryggja að aðstoðarfólk sem starfar á þeirra vegum þekki til og geti veitt aðstoð sem byggist á þeim grundvallarhugmyndum sem fram koma í hugmyndafræðinni um sjálfstætt líf. Jafnframt skal aðstoðarfólk ávallt starfa í samræmi við gildandi lög, reglugerðir, kjarasamninga og reglur sem gilda á hverjum tíma um þjónustu við fatlað fólk.

[Um ráðningu skyldmenna sem aðstoðarfólks fer samkvæmt reglum sveitarfélags um NPA.]

## Vinnuveitendaábyrgð, laun og vinnuskilyrði.

Umsýsluaðili gerist vinnuveitandi þess aðstoðarfólks sem veitir NPA samkvæmt samningi þessum, kjósi notandi að nýta sér þjónustu umsýsluaðila. Notandi, í samstarfi við umsýsluaðila, skal hafa vinnufyrirkomulag með þeim hætti að það tryggi að vinnuumhverfi sé í samræmi við lög, reglugerðir og reglur sem gilda á almennum vinnumarkaði.

Umsýsluaðili skal tryggja að allir aðstoðarmenn sem ráðnir eru til hans til að sinna þjónustu á grundvelli einstaklingssamnings um NPA njóti kjara samkvæmt gildandi kjarasamningum. Sveitarfélag skal að sama skapi tryggja að greiðslur til umsýsluaðila vegna einstaklingssamninga um NPA endurspegli kjarasamninga og taki breytingum samfara kjarasamningsbundnum launahækkunum.

## Skipan ráðningar.

Umsýsluaðili gerir ráðningarsamninga við aðstoðarfólk, í samræmi við óskir og fyrirmæli frá notanda, þar sem kveðið er á um ráðningarkjör, umfang og tímalengd á skipan ráðningar aðstoðarmanns.

Um kaup og kjör fer samkvæmt kjarasamningi sem til grundvallar er lagður og almennum reglum vinnuréttar.

Við ráðningu aðstoðarfólks skal kannað hvort viðkomandi hafi hlotið refsidóma vegna brota á ákvæðum XXII. kafla almennra hegningarlaga, nr. 19/1940, með síðari breytingum, í samræmi við ákvæði 26. gr. laga nr. 38/2018, um þjónustu við fatlað fólk með langvarandi stuðningsþarfir.

# Samstarf aðila og gagnkvæmar skyldur

## Trúnaður og þagnarskylda.

Samningsaðilar skulu gæta fyllsta trúnaðar gagnvart hagsmunum notanda og sín á milli við framkvæmd samningsins.

Samningsaðilar og starfsfólk þeirra er bundið þagnarskyldu um allt það sem varðar einstaklingsbundna þætti við framkvæmd samningsins og ekki má gera opinbert samkvæmt meginreglum um persónuvernd. Starfsfólk umsýsluaðila, þar á meðal aðstoðarfólk notanda, skal undirrita trúnaðaryfirlýsingu sem kveður á um trúnaðar- og þagnarskyldu áður en það hefur störf hjá umsýsluaðila. Þagnarskylda helst þótt látið sé af starfi.

# Breytingar á aðstæðum

Samningur notanda, sveitarfélags og umsýsluaðila um notendastýrða persónulega aðstoð gerir ráð fyrir samskiptum þessara þriggja aðila, með það fyrir augum að skýra breytta þörf fyrir aðstoð, þar með talið að meta að hvaða marki er forsenda fyrir því að breyta umfangi hennar miðað við breyttar aðstæður. Aðilar þessa samnings gera sér í því samhengi grein fyrir að umsýsluaðili ber ábyrgð vinnuveitanda gagnvart aðstoðarfólki og að sú ábyrgð skuli uppfyllt í samræmi við gildandi lög og kjarasamninga.

Komi fram breytingar á aðstæðum notanda sem kalla á endurskoðun, afturköllun, ógildingu eða niðurfellingu á NPA-samningi skal sveitarfélag sjá til þess að umsýsluaðili geti efnt og bundið enda á skuldbindingar sínar sem vinnuveitandi gagnvart aðstoðarfólki, svo sem vegna uppsagnarfrests. Sama gildir þegar NPA-samningur fellur úr gildi við andlát notandans. Umsýsluaðila er skylt að upplýsa sveitarfélag um breytingar á aðstæðum hjá notanda án tafar.

# Skyldur umsýsluaðila

## Almenn skilyrði.

Þegar í gildi er einstaklingssamningur um NPA milli notanda, sveitarfélags og umsýsluaðila tekur umsýsluaðili við greiðslum frá sveitarfélagi á grundvelli einstaklingssamnings um NPA milli notanda og sveitarfélags og ráðstafar þeim í samræmi við ákvæði þessa samstarfssamnings og einstaklingssamnings um NPA.

Óheimilt er að greiða arð af starfsemi einkaaðila sem taka að sér umsýslu NPA-samninga, sbr. 6. gr. laga nr. 38/2018, um þjónustu við fatlað fólk með langvarandi stuðningsþarfir.

Umsýsluaðili skal veita notanda nauðsynlega fræðslu, ráðgjöf, handleiðslu og aðra þá aðstoð sem hann telur sig þurfa til að geta sinnt verkstjórn þeirrar aðstoðar sem hann hefur til ráðstöfunar.

Umsýsluaðili skal vera notanda innan handar við að tryggja að aðstoðarfólk sem starfar á hans vegum þekki til og geti veitt aðstoð sem byggist á þeim grundvallarhugmyndum sem fram koma í hugmyndafræðinni um sjálfstætt líf. Jafnframt skal aðstoðarfólk ávallt starfa í samræmi við gildandi lög, reglugerðir, leiðbeinandi reglur og reglur sem gilda á hverjum tíma um þjónustu við fatlað fólk.

## Bótaábyrgð vegna aðstoðarmanna.

Umsýsluaðili ber vinnuveitandaábyrgð á starfi aðstoðarmanna sem ráðnir eru. Í þeim tilfellum sem um tjón er að ræða skal fara að almennum reglum skaðabótaréttar.

## Skýrslugjöf og upplýsingaskylda.

Umsýsluaðili skilar sveitarfélagi sundurliðaðri rekstrarskýrslu mánaðarlega fyrir hvern notanda. Í rekstrarskýrslu skal koma fram hve margar vinnustundir notandi hefur notað, ráðstöfun fjármuna o.fl. Umsýsluaðili skal á eigin kostnað leggja fram og skila til opinberra aðila þeim upplýsingum sem þeir telja sig þurfa til að fullnægja skyldum sínum.

Umsýsluaðila er skylt, að fenginni beiðni frá sveitarfélagi, að veita frekari upplýsingar er varða framkvæmd einstakra NPA-samninga, svo sem upplýsingar um vinnutímaskrár, vinnuáætlanir, fjölda aðstoðarmanna o.s.frv. enda brjóti það ekki gegn ákvæðum laga um persónuvernd og friðhelgi einkalífs.

Fari sveitarfélag fram á það skal umsýsluaðili vinna sjálfsmat á framkvæmd og árangri þeirrar þjónustu sem veitt er. Um framkvæmd fer eftir ákvörðun sveitarfélags. Sveitarfélag getur lagt fram slíka beiðni einu sinni á ári eða oftar ef þurfa þykir.

Upplýsingum samkvæmt þessum lið skal skila til sveitarfélags innan fimm vikna frá því að beiðni barst umsýsluaðila.

## Þjónusta þriðja aðila.

Ef umsýsluaðili gerir samning við þriðja aðila, að fenginni heimild sveitarfélags um að sinna ákveðnum þáttum þjónustunnar, skal kveðið skýrt á um réttindi hans og skyldur. Þrátt fyrir að sveitarfélag veiti heimild til samningsgerðar ber það ekki ábyrgð gagnvart þeim kröfum sem upp kunna að koma í tengslum við störf aðstoðarfólks, utanaðkomandi samstarfsaðila eða annarra sem koma að framkvæmd aðstoðarinnar.

Þjónusta þriðja aðila við framkvæmd NPA-samnings skal ekki hafa í för með sér kostnaðarauka vegna hans.

## Bókhald.

Umsýsluaðila ber að færa bókhald í samræmi við gildandi lög, reglugerðir og opinber fyrirmæli. Löggiltur endurskoðandi skal árita ársreikning umsýsluaðila.

Umsýsluaðili skal senda sveitarfélagi eitt eintak af ársreikningum fyrir fyrirtæki sitt og móður- og dótturfyrirtæki, ef við á, fyrir 1. júlí ár hvert. Reikningum skal fylgja áritun endurskoðanda.

Sveitarfélag ber enga ábyrgð á rekstrarniðurstöðu eða fjárhagslegu tapi umsýsluaðila, umfram skyldu sína til að inna af hendi greiðslur á grundvelli NPA-samnings á réttum tíma samkvæmt lið 8.2 í samstarfssamningi þessum.

## Tryggingar, lífeyrissjóðsgreiðslur og skattskil.

Umsýsluaðila ber að hafa nauðsynlegar lögbundnar tryggingar fyrir starfsfólk sitt.

Ábyrgðartrygging umsýsluaðila skal gilda í eitt ár eftir lok samnings.

Umsýsluaðila ber að standa skil á greiðslum í lífeyrissjóð viðkomandi starfsmanns, greiðslu staðgreiðslu og launatengdra gjalda í samræmi við gildandi lög, reglugerðir og opinber fyrirmæli hverju sinni.

# Skyldur sveitarfélags

## Almennt.

Á meðan einstaklingssamningur um NPA er í gildi skal sveitarfélag greiða mánaðarlega fjárhæð samningsins til umsýsluaðila, eða notanda, sé hann sjálfur umsýsluaðili. Umsýsluaðili ráðstafar fjárhæðinni áfram í samræmi við ákvæði samstarfssamningsins, einstaklingssamnings um NPA og fyrirmæli í reglugerð um NPA.

Sveitarfélag skal í samræmi við venjur um framkvæmd samninga leggja sitt af mörkum til þess að umsýsluaðili geti staðið við skuldbindingar sínar gagnvart notanda. Í því felst að sveitarfélag skuldbindur sig til þess að inna af hendi greiðslur í tíma miðað við forsendur einstaklingssamnings um NPA til að tryggja að umsýsluaðili geti greitt starfsfólki sínu laun á réttum tíma.

Sveitarfélag fer með ábyrgð á eftirliti með framkvæmd samnings þessa.

## Greiðslur.

Sveitarfélag skal inna af hendi greiðslur á grundvelli einstaklingssamnings um NPA fyrir fram í upphafi hvers mánaðar, sbr. 15. gr. reglugerðar nr. 1250/2018, um NPA. Greitt er fyrir einn mánuð í senn.

Sveitarfélag skal framsenda til Jöfnunarsjóðs sveitarfélaga umsókn umsýsluaðila um framlag vegna langtímaveikinda aðstoðarfólks skv. 20. gr. reglugerðar nr. 1250/2018, um NPA. Fáist framlag úr jöfnunarsjóði skuldbindur sveitarfélag sig til þess að ráðstafa framlaginu án tafar og í heild áfram til umsýsluaðila. Milliganga sveitarfélags við umsókn felur ekki í sér viðurkenningu á kröfu umsýsluaðila. Umsýsluaðili ber sjálfur viðbótarútgjöld vegna langtímaforfalla umfram það sem mögulegt framlag jöfnunarsjóðs dugar til þess að standa straum af.

## Upplýsinga- og athafnaskylda.

Sveitarfélag skal tilkynna umsýsluaðila um atriði, til dæmis lagabreytingar, reglugerðarbreytingar, eða breytingar á skipulagi og innihaldi þjónustunnar, sem almennt má ætla að skipt geti máli varðandi framkvæmd samstarfssamningsins og taka þær ákvarðanir sem nauðsynlegar eru svo unnt sé að efna samninginn.

Starfsfólk sveitarfélags skal veita upplýsingar varðandi ferli umsókna um NPA.

# Vanefndir á samningi

## Vanefndir.

Ef annar hvor samningsaðila efnir ekki samningsskyldur sínar samkvæmt samstarfssamningi þessum getur hvor þeirra sem er krafist tafarlausra úrbóta, endurgreiðslu og/eða bóta fyrir það tjón sem hann kann að hafa orðið fyrir vegna vanefndanna.

Samningsaðili skal gera skriflega grein fyrir þeim vanefndum sem hann telur vera á framkvæmd samningsins og hvaða atriði það eru sem hann krefst að verði lagfærð. Gagnaðila skal gefinn sanngjarn frestur til þess að lagfæra umrædd atriði.

## Úrbætur.

Samningsaðilar geta krafist þess að bætt sé úr vanefndum á eigin kostnað og áhættu þess sem slík krafa beinist gegn, sé það unnt án þess að valda gagnaðilum aukakostnaði og óhagræði. Samningsaðilar skulu fá hæfilegan tímafrest til úrbóta á vanefndum. Séu úrbætur ekki gerðar innan þess tíma sem samningsaðili tilgreinir getur hann krafist þess að mótaðilinn greiði þann kostnað sem úrbætur hafa sannanlega í för með sér.

## Bætur.

Sveitarfélagið ber ekki skaðabótaábyrgð á tjóni sem umsýsluaðili kann að valda notanda. Samningsaðilar skulu leitast við að koma í veg fyrir og takmarka afleiðingar af tjóni hvor annars.

## Vanefndir við greiðslu.

Seinki greiðslu sveitarfélags til umsýsluaðila getur umsýsluaðili krafist dráttarvaxta í samræmi við lög nr. 38/2001, um vexti og verðtryggingu. Umsýsluaðili ber ekki skaðabótaábyrgð á tjóni sem hann sjálfur, notendur eða aðstoðarmenn þeirra kunna verða fyrir vegna greiðsludráttar af hálfu sveitarfélags.

## Riftun.

Sé um verulegar vanefndir að ræða geta aðilar rift samstarfssamningi þessum fyrirvaralaust.

Trúnaðarbrestur í samstarfi og gjaldþrot eða greiðslustöðvun umsýsluaðila teljast ávallt til verulegra vanefnda af hálfu umsýsluaðila og réttmæt ástæða fyrirvaralausrar riftunar.

Í þeim tilvikum sem samstarfssamningi er rift stöðvast greiðslur frá sveitarfélagi þegar í stað til umsýsluaðila. Sveitarfélag skal leitast við að tryggja skaðleysi notanda við þessar aðstæður.

Sveitarfélagi er heimilt að krefja umsýsluaðila um endurgreiðslu fjármagns sem honum hefur verið úthlutað eða hluta af því, sé sýnt fram á að eitthvert eftirtalinna tilvika eigi við:

1. Fjármagnið að hluta til eða í heild hefur ekki verið nýtt til að koma til móts við skilgreindar þarfir notanda fyrir aðstoð samkvæmt NPA-samningi.
2. Ákvæðum samstarfssamningsins hefur ekki verið fylgt.
3. Notandi hefur móttekið fjármagn frá öðrum aðila sem að hluta til eða í heild er ætlað í þá þjónustu sem NPA-samningurinn tekur til þannig að tvígreitt er fyrir þjónustuna.

Rifti sveitarfélag NPA-samningi eða samstarfssamningi getur umsýsluaðili gert kröfu um greiðslu fyrir þá þjónustu sem þegar hefur verið veitt í samræmi við samstarfssamninginn fram að þeim tíma að riftun á sér stað eða lok samnings taka gildi.

## Greinargerð um vanefndir.

Geri sveitarfélag ekki skriflega grein fyrir vanefndum, sem það telur vera á framkvæmd samnings, missir það rétt sinn til vanefndarúrræða.

Greinargerð um vanefndir telst of seint fram komin ef meira en eitt ár er liðið frá lokum samnings. Umsýsluaðili getur þó ekki lýst greinargerð sem of seint fram kominni megi rekja vanefndir til ásetnings eða stórfellds gáleysis.

# Kostnaður og skilyrði greiðslna

## Kostnaður við aðstoðina.

Fjárhæðir greiddar fyrir hverja vinnustund skulu vera í samræmi við ákvæði kjarasamninga umsýsluaðila sem gilda á almennum vinnumarkaði og taka breytingum í samræmi við kjarasamningsbundnar launahækkanir.

Af þeirri fjárhæð sem sveitarfélag greiðir til NPA-notenda skulu 10% renna til umsýsluaðila og 5% til sérstaks starfsmannakostnaðar sem notandi ráðstafar. Eftirstöðvarnar, eða 85%, skulu renna til launa og launatengdra gjalda aðstoðarfólks notandans.

Í einstökum tilvikum er heimilt á grundvelli einstaklingssamninga um NPA, að undangengnu mati, að bæta við fjárhæð vegna sérfræðiþjónustu um notendastýrða persónulega aðstoð. Í þeim tilfellum er gert sérstakt samkomulag milli notanda og sveitarfélags sem kveður á um tiltekna upphæð.

## Greiðslur.

Allar greiðslur samkvæmt samstarfssamningi þessum skulu byggjast á einstaklingssamningi um NPA milli notanda og sveitarfélags.

Greiðslur á grundvelli einstaklingssamninga um NPA þar sem notandi nýtir sér þjónustu umsýsluaðila skulu greiðast mánaðarlega inn á reikning umsýsluaðila nr.[XXXX]

## Endurgreiðsla.

Nýti notandi sér ekki að fullu þann hluta greiðslna skv. gr. 10.1 samningsins sem fellur undir laun og launatengd gjöld (85%) skal umsýsluaðili endurgreiða sveitarfélaginu mismuninn í samræmi við reglur sveitarfélagsins.

Það hlutfall greiðslna sem ráðstafað er til starfsmannakostnaðar notanda (5%) og umsýslukostnaðar (10%) er ekki endurgreitt af hálfu umsýsluaðila.

# Ágreiningur

Rísi upp ágreiningur út af samningi þessum má bera slíkan ágreining undir héraðsdóm í varnarþingi sveitarfélags.

# Gögn varðandi samstarfið

## Gögn varðandi umsýsluaðila.

Áður en til undirritunar samstarfssamnings kemur þarf umsýsluaðili að framvísa eftirfarandi gögnum, eftir því sem við á:

1. Staðfestingu úr fyrirtækjaskrá ríkisskattstjóra.
2. Heilbrigðisvottorði/læknisvottorði rekstraraðila.
3. Sérstöku sakavottorði forsvarsmanna.
4. Útskrift úr Lánstrausti (vanskilaskrá).
5. Útskrift frá tollstjóra um vanskilayfirlit yfir skuldastöðu umsýsluaðila.
6. Starfsleyfi skv. 13. lið.

# Starfsleyfi

Hver sá sem starfar við umsýslu NPA á grundvelli samstarfssamnings skal hafa gilt starfsleyfi sem útgefið er af félagsmálaráðuneytinu, sbr. reglugerð nr. 1033/2018. Gildir einu hvort einstaklingur hafi það að markmiði að starfrækja aðstoðina fyrir sjálfan sig, aðra eða hvort um er að ræða fyrirtæki, sjálfseignarstofnun eða aðra starfsemi.

Umsýsluaðili skal hafa sótt grunnnámskeið um NPA og sérstakt námskeið fyrir umsýsluaðila, áður en þeir hefja þjónustuna, þar sem meðal annars er farið yfir réttindi starfsmanna, skil á launagreiðslum og launatengdum gjöldum, vinnuvernd og annað sem tengist vinnuveitendahlutverki þeirra.

Félagsmálaráðuneytið hefur eftirlit með starfsleyfisskyldum þáttum í starfsemi umsýsluaðila.

# Breytingar og framsal

Staðfesta skal allar breytingar á samningi eða viðauka við hann skriflega.

Umsýsluaðila er óheimilt að framselja réttindi og skyldur á grundvelli samnings þessa.

# Stöðumat

Samningsaðilar skulu framkvæma stöðumat um framkvæmd þessa samstarfssamnings á að minnsta kosti 12 mánaða fresti á meðan samningur er í gildi. Umsýsluaðili skal eiga frumkvæði að slíku stöðumati. Matið skal framkvæmt á grundvelli þjónustu- og gæðaviðmiða sem félagsmálaráðuneytið útbýr í samvinnu við Samband íslenskra sveitarfélaga og hagsmunasamtök fatlaðs fólks, sbr. 3. mgr. 4. gr.

# Gildistími og uppsögn

Samningur þessi er tímabundinn og gildir frá 1. janúar 2019 til 1. janúar 2020.

Gagnkvæmur uppsagnarfrestur samningsaðila er þrír mánuðir og skal tilkynna gagnaðila um uppsögn með skriflegum hætti. Uppsögn tekur gildi frá og með næstu mánaðamótum.

Gert er ráð fyrir því að samningsaðilar vinni saman að því að ljúka samstarfi, þar með talið að koma á samstarfi við nýjan umsýsluaðila.

# Önnur ákvæði

Hvor samningsaðili skal við undirskrift samnings tilgreina fulltrúa sem ber ábyrgð á öllum samskiptum samningsaðila vegna þessa samnings.

Fulltrúar samningsaðila eru:

|  |  |  |  |
| --- | --- | --- | --- |
| **Af hálfu sveitarfélags:** |  |  |  |
| Nafn: | Netfang: | Sími: | Farsími: |
| X | X | X | X |
|  |  |  |  |
|  |  |  |  |
| **Af hálfu umsýsluaðila:** |  |  |  |
| Nafn: | Netfang: | Sími: | Farsími: |
| X | X | X | X |
|  |  |  |  |
|  |  |  |  |

Samið skal í einstaklingssamningi um NPA um fulltrúa samningsaðila hvað varðar framkvæmd þess samnings.

Tilkynnt skal skriflega um breytingar á fulltrúa samningsaðila.

Senda skal fulltrúum samningsaðila viðvaranir, kröfur og aðrar tilkynningar á grundvelli samningsins. Staðfesta skal tilkynningu/viðvörun skriflega.

Samningurinn er gerður í tveimur eintökum og er eitt eintak í vörslu hvors samningsaðila.

Staður, dagsetning.

|  |  |  |
| --- | --- | --- |
| X |  | X |
| F.h. sveitarfélags |  | F.h. umsýsluaðila  |